text: [{"text_idx": "#000004", "text": "Madrame a Butangi bwa Bible"}, {"text_idx": "#000008", "text": "TALA\u2019PO uno nkasampe, udi bya lusa ne bya bulanda. I Yosefa. Banababo abamupoteja ku bano bana-balume benda ku Edipito. Yosefa wa\u0304kekala\u2019ko bu umpika. Mwanda waka banababo ba\u0304longele kintu kibi uno muswelo? Mwanda ba\u0304kwatyi\u0304lwe Yosefa mukao."}, {"text_idx": "#000009", "text": "Shabo Yakoba wa\u0304di usenswe Yosefa bininge. Wa\u0304lombwele buswe bwandi na kumupa mutwelo muyampe mulampe. Batutu wandi 10 pa kumona Yakoba mwasanshilwe Yosefa, ba\u0304shilula kumushikwa ne kumukwatyilwa mukao. Ino kwa\u0304di ne bubinga bukwabo boba\u0304di bamushikilwe."}, {"text_idx": "#000010", "text": "Yosefa wa\u0304lotele bilotwa bibidi. Mu bino bilotwa byandi byonso bibidi, wa\u0304mwene banababo bamufukatyila. Yosefa pa kulombola banababo bino bilotwa, nabo po pene ba\u0304mushikwa kupita."}, {"text_idx": "#000011", "text": "Ebiya difuku dimo, batutu wa Yosefa ba\u0304kakumbile miko\u0304ko ya Shabo, Yakoba wa\u0304tuma Yosefa ende akebatale mobekadile. Banababo pa kumumona wiya, bamo kebanena\u2019mba: \u2018Tumwipayei.\u2019 Ino Lubeni tutu wabo mukulu, wa\u0304nena\u2019mba: \u2018Mhm, kemukilongai nankyo!\u2019 Penepa ba\u0304kwata Yosefa ne kumwela mu kina mwakubulwa mema. Ba\u0304shikata kebakimbe kya kumulonga i kika."}, {"text_idx": "#000013", "text": "Lelo banababo ba\u0304kalombwele shabo kika? Ponka\u2019po ba\u0304tapa mbuji ne kutubika misunsa mivule mutwelo mulumbuluke wa Yosefa mu mashi a mbuji\u2019wa. Ba\u0304tuma mutwelo kudi shabo Yakoba amba: \u2018Tubatana kino\u2019ki. Jingulula umone shi ke mutwelopo wa Yosefa.\u2019"}, {"text_idx": "#000014", "text": "Yakoba we\u0304utala\u2019mba i ao. Wa\u0304dila\u2019mba: \u2018Yo\u0304, padi i nyema wa budyani wa\u0304bokwete Yosefa.\u2019 Ne ye akyo kya\u0304di kisaka banababo na Yosefa kukulupija shabo. Yakoba wa\u0304fitwa mutyima bininge. Wa\u0304mudila mafuku mavule. Ino Yosefa ka\u0304fwilepo. Tutalei bya\u0304mufikile kokwa kwaa\u0304selelwe."}, {"text_idx": "#000021", "text": "Mu Dishinda Wenda ku Damakasa"}]